text: Billund Lufthavn får flyvende start på 2017 med passagerfremgang
  01 februar 2017 kl. 12.33
  I januar måned benyttede 188.979 passagerer Billund Lufthavn, hvilket er en fremgang på 25.887 passagerer. 
  25.887 flere passagerer er en fremgang på 15,9 procent.
  - Det er en forholdsvis stor stigning både i antal og procenter, og den svarer til de forventninger, vi har haft til starten på året, siger lufthavnsdirektør Kjeld Zacho Jørgensen i en kommentar til lufthavnens januarrapport.
  Det er udenrigsruterne, der fortsat står for væksten med 135.414 passagerer.Fremgangen skyldes, at de nye ruter fra 2016 begyndte i andet kvartal, og dermed vil de fortsat skabe vækst i de første måneder af 2017. Det gælder ruterne til Helsinki og London Heathrow  samt de nye ruter, som Wizzair introducerede i løbet af året.
  Chartertrafikken havde 45.606 passagerer, hvilket er et lille fald på 552 passagerer.Faldet hænger primært sammen med nogle forskydninger i antal weekenddage mellem årene, så det vil udlignes over tid. Der er en pæn stigning i antal skirejsende via Bilund Lufthavn.
  Indenrigstrafikken havde 7.641 passagerer, svarende til et fald på 907 passagerer.
  